b'\n_START_ARTICLE_\nPseudopovijest\n_START_PARAGRAPH_\nPseudopovijest je pojam kojim se ozna\xc4\x8duje povijesni\xc4\x8darske pseudoznanstvene radove. Motivi mogu biti vi\xc5\xa1estruki: romantizirano iskazivanje nekih povijesnih doga\xc4\x91aja radi pomodnosti, \xc5\xa1to je bio slu\xc4\x8daj kod plemi\xc4\x87kih obitelji u doba renesanse kad je bilo pomodno izna\xc4\x87i neko rimsko podrijetlo, zatim radi davanja bo\xc5\xbeanskosti nekom vladaru, plemi\xc4\x87koj ku\xc4\x87i ili nekom kraju ili narodu, \xc4\x8dega je primjer kad se za "krajnjeg korisnika" (vladara, plemi\xc4\x87a, neki kraj, narod) izna\xc4\x91e podrijetlo od nekog popularnog junaka iz epova, bo\xc5\xbeanstva, ili zbog povijesnog revizionizma da bi se do\xc5\xa1lo do imovinske odnosno teritorijalne koristi, uglavnom da bi se tako stvorila pravna osnovica za pretenzije na neko podru\xc4\x8dje odnosno za poricanje ne\xc4\x8dijeg tu\xc4\x91eg prava na to isto. Pseudopovijesnici je zajedni\xc4\x8dko u svim njenim vidovima to \xc5\xa1to se temelji na neznanstvenim metodama, vrelima i postupcima ili na znanstvenim metodama i postupcima sprovedenih, istra\xc5\xbeenih i interpretiranih na neznanstven na\xc4\x8din.'